Fostul antrenor de dezvoltare a abilităților tehnice al primei echipe a lui Manchester United, Rene Meulensteen, critică tactica lui Erik ten Hag, după ce clubul a suferit o nouă înfrângere usturătoare, scor 4-0 cu Crystal Palace, în runda cu numărul 36 din Premier League.
Meulensteen, care a fost prezent pe Old Trafford timp de cinci ani sub comanda lui Sir Alex Ferguson, a descris tacticile lui Ten Hag ca fiind „de neînțeles” și consideră că nu mai există optimism pentru United, scrie goal.com.
“Diavolii Roșii” au suferit luni a 13-a înfrângere din Premier League, fiind învinși cu 4-0 de Crystal Palace pe Selhurst Park. United a încasat acum 55 de goluri în campionat și are o diferență de goluri negativă, coborând pe poziția a opta în clasament.
“Este cu adevărat de neînțeles”
Vorbind pentru NOS, fostul antrenor al lui United a spus: “Este cu adevărat de neînțeles ceea ce se întâmplă acum. Pur și simplu nu există niciun fel de progres. Știți, în calitate de antrenor nou, întotdeauna trebuie să te confrunți cu o selecție de care nu ești responsabil. Așadar, este nevoie de câteva perioade de transferuri înainte de a obține jucătorii pe care îi dorești. Întotdeauna am spus: un antrenor are nevoie de optsprezece luni pentru a face lucrurile cum trebuie, pentru a pune echipa pe drumul cel bun.”
“Acum nu mai există niciunul din acest optimism. Nu există un stil de joc, o cultură de club sau o filozofie. Dacă te uiți la statistici… nu are niciun sens”, a mai spus Meulenstenn.
Echipa lui Ten Hag va reveni în acțiune duminică în Premier League, când va primi pe Old Trafford pe Arsenal, o aspirantă la titlu. Se așteaptă ca echipa să nu ia o decizie privind viitorul olandezului până la finalul sezonului, urmând ca până atunci să aibă loc finala Cupei Angliei împotriva lui Manchester City.